དེའི་རྗེས་ས་རཱ་མཐོ་རིམ་སློབ་གཉེར་ཁང་གི་སློབ་སྤྱི་པ་སངས་ཚེ་རིང་ལགས་ཀྱིས་སློབ་གཉེར་ཁང་དེ་ངོ་སྤྲོད་གནང་དོན།ཕྱི་ལོ་༡༩༧༣ལོར་༧གོང་ས་རྒྱལ་བ་རིན་པོ་ཆེ་མཆོག་གི་སྐུའི་འཁྲུངས་སྐར་ཉིན་རྒན་དམ་པ་བློ་བཟང་རྒྱ་མཚོ་ལགས་ཀྱི་དགོངས་གཞི་བཞིན་༧གོང་ས་རྒྱལ་བ་རིན་པོ་ཆེ་མཆོག་ནས་ཞལ་བཞེས་ཐོབ་སྟེ།སློབ་མ་ཉུང་ཤས་ཤིག་བསྡུ་རུབ་བྱས་ནས་གནས་སྟངས་སྐྱོ་བོ་ཞིག་གི་ངང་ནས་མགོ་འཛུགས་གནང་ཡོད་པ་དང་།བར་སྐབས་སྤྱི་ཚོགས་ནང་དགེ་རྒན་སོགས་འདང་ངེས་པ་ཞིག་མེད་རྐྱེན་དགེ་རྒན་འོས་སྦྱོང་གི་འཛིན་གྲྭ་མགོ་འཛུགས་བྱས་པ་དང་།ཕྱིས་སུ་ས་རཱ་ཞེས་པའི་ས་ཆ་དེ་ཉོས་ནས་མཐོ་སློབ་བརྒྱབས་ནས་རིམ་གྱིས་ཨེ་མོ་རི་གཙུག་ལག་སློབ་གཉེར་ཁང་དང་མཉམ་དུ་གན་རྒྱ་བཞག་སྟེ།ད་ལྟ་སློབ་གཉེར་ཁང་གཉིས་བར་ལས་གཞི་རྒྱ་ཆེ་རུ་འགྲོ་བཞིན་ཡོད་སྐོར་དང་།ད་བར་མཐོ་སློབ་དེ་ནས་ཁྱོན་སློབ་ཕྲུག་༥༠༠ཙམ་ཐོན་ནས་དབུས་བོད་མིའི་སྒྲིག་འཛུགས་དང་གཞིས་ཆགས་ཁག་སོགས་སུ་ལས་ཀ་བྱེད་བཞིན་ཡོད་པ་དང་།དེ་བཞིན་མཐོ་སློབ་དེར་ད་ལྟ་རྒྱལ་ཁབ་ཁག་༡༤ཙམ་གྱི་སློབ་མས་བོད་ཀྱི་སྐད་ཡིག་དང་ནང་ཆོས་སྦྱོང་བཞིན་ཡོད་སྐོར་བརྗོད་སོང་།